钦定古今图书集成/明伦汇编/官常典/第144卷 > 齐二
## 钦定古今图书集成/明伦汇编/官常典/第144卷 > 齐二

襄王元年夏，“宰周公、齐侯、宋子、鲁侯、卫侯、郑伯、许男、
曹伯会于葵丘。秋九月戊辰，诸侯盟于葵丘。齐侯以
诸侯之师伐晋。”

按《春秋》，僖公九年，伐晋不书。按《左传》，九年夏，会于
葵丘，寻盟，且修好，礼也。“王使宰孔赐齐侯胙，曰：‘天子
有事于文武’。使孔赐伯舅胙。齐侯将下拜，孔曰：‘且有
后命’。天子使孔曰：‘以伯舅耋老，加劳，赐一级，无下拜’。
对曰：‘天威不违颜咫尺。小曰：‘余敢贪天子之命，无下
拜，恐陨越于下，以遗天子羞，敢不下拜’’？”下拜登受。秋，
齐侯盟诸侯于葵丘，曰：“凡我同盟之人，既盟之后，言
归于好。”宰孔先归，遇晋侯，曰：“可无会也。齐侯不务德
而勤远略，故北伐山戎，南伐楚，西为此会也。东略之
不知，西则否矣，其在乱乎？君务靖乱，无勤于行。”晋侯
乃还。九月，晋献公卒，里克、丕郑欲纳文公，故以三公
子之徒作乱。初，献公使荀息傅奚齐。公疾，召之，曰：“以
是藐诸孤，辱在大夫，其若之何？”稽首而对曰：“臣竭其
股肱之力，加之以忠贞。其济，君之灵也；不济，则以死
继之。”公曰：“何谓忠贞？”对曰：“公家之利，知无不为，忠也；
送往事居，耦俱无猜，贞也。”及里克将杀奚齐，先告荀
息曰：“三怨将作，秦、晋辅之，子将何如？”荀息曰：“将死之。”
里克曰：“无益也。”荀叔曰：“吾与先君言矣，不可以贰。能
欲复言而爱身乎？虽无益也，将焉辟之？且人之欲善，
谁不如我？我欲无贰，而能谓人己乎？”冬十月，里克杀
奚齐于次。荀息将死，之人曰：“不如立卓子而辅之。”荀
息立公子卓以葬。十一月，里克杀公子卓于朝，荀息
死之。齐侯以诸侯之师伐晋，及高梁而还，讨晋乱也。
令不及鲁，故不书。按《公羊传》：“秋，九月戊辰，诸侯盟
于葵丘。桓之盟不日，此何以日？危之也。何危尔？贯泽
之会，桓公有忧中国之心。不召而至者，江人、黄人也。
葵丘之会，桓公震而矜之。叛者九国。震之者何？犹曰
振振然。矜之者何？犹曰莫若我也。”按《穀梁传》：“桓盟
不日，此何以日？美之也。为见天子之禁，故备之也。”葵
丘之盟，陈牲而不杀，读书加于牲上，壹明天子之禁，
曰：“毋雍泉，毋讫籴，毋易树子，毋以妾为妻，毋使妇人
与国事。”

按《国语》：“桓公即位数年，东南多有淫乱者，莱、莒、徐夷、
吴越，一战帅服，三十一国遂南征伐楚，济汝，逾方城，
望汶山，使贡丝于周而反荆州诸侯莫不来服。遂北
伐山戎、刜令支，斩孤竹而南归，海滨诸侯莫不来服。
与诸侯饰牲为载，以约誓于上下。庶神与诸侯戮力
同心。西征，攘白翟之地，至于西河。方舟设泭，乘桴济”
河，至于石杭，县车束马，逾太行与辟耳之谿拘。夏，西
服㳅沙，西吴南城周，反胙于绛岳滨，诸侯莫不来服，
而大朝诸侯于阳谷，兵车之属六，乘车之会三。诸侯
甲不解累，兵不解翳，弢无弓，服无矢，隐武事，行文道，
帅诸侯而朝天子。葵丘之会，天子使宰孔致胙于桓
公曰：“余一人之命，有事于文、武，使孔致胙，且有后命。
曰：‘以尔自卑劳，实谓尔伯舅，无下拜’。”桓公召管子而
谋，管子对曰：“为君不君，为臣不臣，乱之本也。”桓公惧，
出见客，曰：“天威不违颜咫尺，小白余敢承天子之命。”
曰：“尔无下拜，恐陨越于下，以为天子羞。”遂下拜，升受
命赏服，大路，龙旗九旒，渠门赤旗，诸侯称顺焉。桓公
忧天下诸侯，鲁有夫人、庆父之乱，二君杀死，国绝无
嗣。桓公闻之，使高子存之。翟人攻邢，桓公筑夷仪以
封之，男女不淫，牛马选具。翟人攻卫，卫人出庐于曹，
桓公城楚丘以封之，其畜散而无育，桓公与之系马
三百，天下诸侯称仁焉。于是天下诸侯知桓公之为
己动也，是故诸侯归之，譬若市人。桓公知诸侯之归
己也，故使轻其币而重其礼，故天下诸侯罢马以为
币，缕纂以为奉，鹿皮四个。诸侯之使垂櫜而入，稛载
而归，故拘之以利，结之以信，示之以武，故天下小国
诸侯既许桓公，莫之敢背，就其利而信其仁，畏其武。
桓公知天下诸侯多与己也，故又大施忠焉，可为动
者为之动，可为谋者为之谋，军谭遂而不“有也，诸侯
称宽焉。通齐国之鱼盐于东莱，使关市几而不征，以
为诸侯利，诸侯称广焉。筑葵兹、晏负、夏领、釜丘，以御
戎狄之地，所以禁暴于诸侯也。筑五鹿、中牟、盖与、牡
丘，以卫诸夏之地，所以示权于中国也。教大成，定三革，隐五刃，朝服以济河，而无怵惕焉，文事胜矣。”是故
大国惭愧，小国附协。惟能用管夷吾、甯戚、隰朋、宾胥
无、鲍叔牙之属，而伯功立。　葵丘之会，献公将如会，
遇宰周公，曰：“君可无会也。夫齐侯好示，务施与力而
不务德，故轻致诸侯而重遣之，使至者劝而畔者慕，
怀之以典言，薄其要结而厚德之，以示之信。三属诸
侯，存亡国三以示之施。是以北伐山戎，南伐楚，西为
此会也。辟之如室。既镇其甍矣，又何加焉？吾闻之，惠
难遍也，施难报也。不遍不报，卒于怨仇。夫齐侯将施
惠，如出责是之不果奉而暇，晋是皇，虽后之会，将在
东矣。君无惧焉，其有勤也。”公乃还。宰孔谓其御曰：“晋
侯将死矣，景、霍以为城，而汾河、涑、浍以为渊，戎、翟之
民实环之，汪是土也。苟违其违，谁能惧之？今晋侯”不
量齐德之丰否，不度诸侯之势，释其闭修，而轻于行
道，失其心矣。“君子失心，鲜不夭昏。”是岁也，献公卒八
年，为淮之会。桓公在殡，宋人伐之。

襄王二年春正月，鲁侯如齐。夏，齐侯、许男伐北戎。王
人、齐人立晋侯。

按《春秋》，僖公十年，立晋侯不书。按《左传》，十年，“夏四
月，周公忌父、王子党会齐隰朋立晋侯。”

襄王三年，“鲁侯及夫人姜氏会齐侯于阳谷。”

按：《春秋》僖公十一年。

襄王四年“秋，王子带奔齐。冬齐侯使管仲平戎于王，
隰朋平戎于晋。”

按《春秋》不书。按《左传》：僖公十二年，王以戎难故，讨
王子带。秋，王子带奔齐。冬，齐侯使管仲平戎于王，使
隰朋平戎于晋。王以上卿之礼飨管仲，管仲辞曰：“臣
贱有司也，有天子之二，守国高在若节《春秋》，来承王
命，何以礼焉？陪臣敢辞。”王曰：“舅氏余嘉乃勋，应乃懿
德，谓督不忘。往践乃职，无逆朕命。”管仲受下卿之礼
而还。

襄王五年春，“齐侯使仲孙湫聘于周。夏，齐侯、宋公、陈
侯、鲁侯、卫侯、郑伯、许男、曹伯会于咸。冬，鲁公子友如
齐。”

按《春秋》，僖公十三年，仲孙湫聘周不书。按《左传》，十
三年春，齐侯使仲孙湫聘于周，且言王子带，事毕不
与王言。“归复命曰：‘未可。王怒未怠，其十年乎？不十年，
王弗召也’。”夏，会于咸，淮夷病杞故，且谋王室也。秋，为
戎难故，诸侯戍周，齐仲孙湫致之。

襄王七年春正月，鲁侯如齐。“三月，鲁侯会齐侯、宋公、
陈侯、卫侯、郑伯、许男、曹伯，盟于牡丘，遂次于匡。”诸侯
之大夫救徐。秋七月，齐师、曹师伐厉。

按《春秋》僖公十五年。按《左传》十五年“春，楚人伐徐”，
徐即诸夏故也。“三月，盟于牡丘，寻葵丘之盟，且救徐
也。孟穆伯帅师及诸侯之师救徐，诸侯次于匡以待
之。”秋，伐厉，以救徐也。冬，楚败徐于娄林，徐恃救也。
襄王八年夏，齐人救徐，征诸侯以戍周。“冬十二月，齐
侯、宋公、陈侯、鲁侯、卫侯、郑伯、许男、邢侯、曹伯会于淮。”
按《春秋僖公十六年》，救徐戍周不书。按《左传》十六
年夏，齐伐厉，不克，救徐而还。王以戎难告于齐。齐征
诸侯而戍周。冬十二月，会于淮，谋鄫且东略也。城鄫，
役人病，有夜登丘而呼曰：“齐有乱。”不果城而还。
襄王九年春，齐人、徐人伐英氏。秋，鲁夫人姜氏会齐
侯于卞。冬十二月，齐侯小白卒。

按《春秋》僖公十七年。按《左传》，十七年春，齐人为徐
伐英氏，以报娄林之役也。夏，师灭项。淮之会，公有诸
侯之事，未归而取项，齐人以为讨而止公。“秋，声姜以
公故，会齐于卞。九月，公至自会。齐侯之夫人三王姬、
徐嬴、蔡姬，皆无子。齐侯好内，多内宠，内嬖如夫人者
六人，长卫姬生武孟，少卫姬生惠公，郑姬生孝公，葛
嬴”生昭公，密嬴生懿公，宋华子生公子雍。公与管仲
属孝公于宋襄公，以为太子。雍巫有宠于卫共姬，因
寺人貂以荐羞于公，亦有宠，公许之，立武孟。管仲卒，
五公子皆求立。冬十月乙亥，齐桓公卒。易牙入与寺
人貂，因内宠以杀群吏，而立公子无亏。孝公奔宋。十
二月乙亥，赴。辛巳，夜殡。按《公羊传》，“夏灭项，孰灭之？
齐灭之。”曷为不言齐灭之？为桓公讳也。《春秋》为贤者
讳，此灭人之国，何贤尔？君子之恶恶也疾始，善善也
乐终。桓公尝有继绝存亡之功，故君子为之讳也。
按《穀梁传》“夏灭项，孰灭之？桓公也。”何不言桓公也？为
贤者讳也。项，国也，不可灭而灭之乎？桓公知项之可
灭也，而不知已之不可以灭也，既灭人之国矣，何贤
乎君子？恶恶疾其始，善善乐其终。桓公尝有存亡继
绝之功，故君子为之讳也。

按《管子小称篇》：管仲有病，桓公往问之，曰：“‘仲父之病
病矣。若不可讳而不起此病也，仲父亦将何以诏寡
人’？管仲对曰：‘微君之命臣也，故臣且谒之。虽然，君犹
不能行也’。公曰：‘仲父命寡人东，寡人东；令寡人西，寡
人西。仲父之命于寡人，敢不从乎’？”管仲摄衣冠起对
曰：臣愿君之远易牙、竖刁堂巫公子开方。夫易牙以
调和事公，公曰：“惟烝婴儿之未尝。”于是烝其首子而献之公。人情非不爱其子也，于子之不爱，将何有于
公？公喜宫而妒，竖刁自刑而为公治内。人情非不爱
其身也，于身之不爱，将何有于公？公子开方事公十
五年，不归视其亲，齐、卫之间，不容数日之行。臣闻之，
务为不久，盖虚不长其生；不长者，其“死必不终。”桓公
曰：“善。”管仲死，已葬，公憎四子者，废之官。逐堂巫而苛
病，起兵，逐易牙而味不至，逐竖刁而宫中乱，逐公子
开方而朝不治。桓公曰：“嗟！圣人固有悖乎？”乃复四子
者处。期年，四子作难，围公一室不得出。有一妇人，遂
从实入，得至公所。公曰：“吾饥而欲食，渴而欲饮，不可
得，其故何也？”妇人对曰：“易牙、竖刁、堂巫、公子开方四
人分齐国，涂十日不通矣。公子开方以书社七百下
卫矣，食将不得矣。”公曰：“嗟兹乎，圣人之言长乎哉？死
者无知则已，若有知，吾何面目以见仲父于地下？”乃
援素幭以裹首而绝死。十一日，虫出于户，乃知桓公
之死也。葬以杨门之扇，桓公之所以身死。十一日虫
出户而不收者，以不终用贤也。

襄王十年春正月，宋公、曹伯、卫人、邾人伐齐。夏，鲁师
救齐。五月戊寅，宋师及齐师战于甗，齐师败绩。狄救
齐。秋八月丁亥，“葬齐桓公。”

按《春秋》僖公十八年。按《左传》，十八年春，宋襄公以
诸侯伐齐。三月，齐人杀无亏。“齐人将立孝公，不胜，四
公子之徒，遂与宋人战。夏五月，宋败齐师于甗，立孝
公而还。秋八月，葬齐桓公。”

襄王十一年“冬，陈人、鲁人、蔡人、楚人、郑人盟于齐。”
按《春秋》僖公十九年。按《左传》十九年“秋，陈穆公请
修好于诸侯，以无忘齐桓之德，冬盟于齐，修桓公之
好也。”

襄王十二年“秋齐人狄人盟于邢。”

按《春秋》僖公二十年。按《左传》二十年秋，“齐狄盟于
邢，为邢谋卫难也，于是卫方病邢。”

襄王十三年“春宋人齐人楚人盟于鹿上。”

按《春秋》僖公二十一年。按《左传》二十一年春，“宋人
为鹿上之盟，以求诸侯于楚，楚人许之。”

襄王十四年秋王子带自齐归于京师。

按《春秋》不书。按《左传》僖公二十二年：“富辰言于王
曰：‘请召太叔。《诗》曰：‘协比其邻，昏姻孔云’。吾兄弟之不
协，焉能怨诸侯之不睦’？”王说。王子带自齐复归于京
师，王召之也。

襄王十五年春齐侯伐宋，围缗。

按《春秋》僖公二十三年。按《左传》，二十三年春，“齐侯
伐宋，围缗，以讨其不与盟于齐也。”

襄王十八年春，齐人侵鲁西鄙。鲁侯追齐师至酅，弗
及。夏，齐人伐鲁北鄙。卫伐齐。冬，鲁侯以楚师伐齐，取
谷。

按《春秋》僖公二十六年。按《左传》，二十六年春，齐师
侵我西鄙，讨。是二盟也。夏，齐孝公伐我北鄙，卫人伐
齐，洮之盟故也。公使展喜犒师，使受命于展禽。齐侯
未入境，展喜从之，曰：“寡君闻君亲举玉趾，将辱于敝
邑，使下臣犒执事。”齐侯曰：“鲁人恐乎？”对曰：“小人恐矣，
君子则否。”齐侯曰：“室如悬磬，野无青草，何恃而不恐？”
对曰：“‘恃先王之命。昔周公、太公股肱周室，夹辅成王。
成王劳之而赐之盟，曰：‘世世子孙，无相害也’。载在盟
府，太师职之。桓公是以纠合诸侯而谋其不协，弥缝
其阙，而匡救其灾，昭旧职也’。及君即位，诸侯之望曰：
‘其率桓之功，我敝邑用不敢保聚。曰：‘岂其嗣世九年
而弃命废职，其若先君何’？君必不然，恃此以不恐齐
侯’。”乃还东门。襄仲、臧文仲如楚乞师。臧孙见子玉而
道之，伐齐、宋，以其不臣也。秋，宋以其善于晋侯也，叛
楚即晋。冬，楚令尹子玉、司马子西帅师伐宋，围缗。公
以楚师伐齐，取谷。寘桓公子雍于谷，易牙奉之，以为
鲁援。楚申公、叔侯戍之。桓公之子七人为七大夫于
楚。

按《国语》：齐孝公来伐，臧文仲欲以辞告病焉。问于展
禽，对曰：“获闻之，处大教小，处小事大，所以御乱也。不
闻以辞。若为小而崇，以怒大，国使加已乱，乱在前矣，
辞其何益？”文仲曰：“国急矣，百物唯其可者，将无不趋
也。愿以子之辞行赂焉，其可乎？”展禽使乙喜以膏沐
犒师，曰：“寡君不佞，不能事疆埸之司。使君盛怒以暴
露于敝邑之野，敢犒舆师。”齐侯见使者曰：“鲁国恐乎？”
对曰：“小人恐矣，君子则不。”公曰：“室如县磬，野无青草，
何恃而不恐？”对曰：“恃二先君之所职业。昔者成王命
我先君周文公及齐先君太公曰：‘女股肱周室，以夹
辅先王。赐女土地，质之以牺牲，世世子孙，无相害也’。
今君来讨敝邑之罪，其亦使听，从而释之，必不泯其
社稷。岂其贪壤地而弃先王之命，其何以镇抚诸侯
恃此以不恐？”齐侯乃许为平而还。

襄王十九年“夏六月庚寅，齐侯昭卒，弟潘杀公子而
自立。秋八月乙未，葬齐孝公。”

按《春秋》，僖公二十七年，“弟潘自立”，不书。按《左传》，二
十七年夏，齐孝公卒，有齐怨，不废丧纪，礼也襄王二十年春三月，晋侯、齐侯盟于敛盂。夏四月，晋
侯、齐师、宋师、秦师及楚人战于城濮，楚师败绩。五月
癸丑，晋侯、齐侯、宋公、鲁侯、蔡侯、郑伯、卫子、莒子盟于
践土。冬，晋侯、齐侯、宋公、鲁侯、蔡侯、郑伯、陈子、莒子、邾
人、秦人会于温，遂围许。

按《春秋》僖公二十八年，“晋、齐盟于敛盂。”不书。按《左
传》，二十七年：冬，楚子及诸侯围宋。宋公孙固如晋告
急。先轸曰：“报施救患，取威定霸，于是乎在矣。”狐偃曰：
“楚始得曹而新昏于卫。若伐曹、卫，楚必救之，则齐、宋
免矣。”二十八年春，晋侯将伐曹，假道于卫，卫人弗许，
还自南河济，侵曹伐卫。正月戊申，取五鹿。二月，晋侯、
齐侯盟于敛盂。卫侯请盟，晋人弗许。卫侯欲与楚，国
人不欲，故出其君以说于晋。卫侯出居于襄牛。公子
买戍卫。楚人救卫，不克。公惧于晋，杀子丛以说焉。谓
楚人曰：“不卒戍也。”晋侯围曹，攻之。三月丙午，入曹。宋
人使门尹般如晋师告急。公曰：“宋人告急，舍之则绝，
告楚不许。我欲战矣，齐、秦未可，若之何？”先轸曰：“使宋
舍我而赂齐、秦，藉之告楚。我执曹君而分曹、卫之田，
以赐宋人。楚爱曹、卫，必不许也。喜、赂怒顽，能无战乎？”
公说，执曹伯，分曹、卫之田以𢌿宋人。楚子入居于申，
使申叔去榖，使子玉去宋，曰：“无从晋师。”子玉使伯棼
请战。王怒，少与之师。子玉使宛春告于晋师曰：“请复
卫侯而封曹，臣亦释宋之围。”公拘宛春于卫，且私许
复曹、卫。曹、卫告绝于楚，子玉怒，从晋师。晋师退三舍，
辟之。楚众欲止，子玉不可。夏四月戊辰，晋侯、宋公、齐
国归父、崔夭、秦小子慭次于城濮。楚师背酅而舍。子
玉使斗勃请战。己巳，晋师陈于莘北，楚师败绩。晋师
三日馆谷，及癸酉而还。甲午，至于衡雍。作王宫于践
土。丁未，献楚俘于王。癸亥，王子虎盟诸侯于王庭，《要
言》曰：“皆奖王室，无相害也。有渝此盟，明神殛之，俾队
其师，无克祚国。及其元孙，无有老幼。”秋七月丙申，振
《旅恺》以入于晋。冬，会于温。丁丑，诸侯围许。

襄王二十一年“夏六月，王子虎、鲁侯、晋狐偃、宋公孙
固、齐国归父、陈辕涛涂、秦小子慭、蔡人盟于翟泉”
按《春秋》僖公二十九年。按《左传》二十九年夏，“公会
王子虎、晋狐偃、宋公孙固、齐国归父、陈辕涛涂、秦小
子慭，盟于翟泉，寻践土之盟，且谋伐郑也。”

襄王二十二年夏狄侵齐。

按《春秋》僖公三十年。按《左传》，三十年“春，晋人侵郑，
以观其可攻与否。”狄间晋之有郑虞也。夏，狄侵齐。
襄王二十五年春，齐侯使国归父来聘。夏，狄侵齐。“冬
十月，鲁侯如齐。”

按《春秋》，僖公三十三年。按《左传》，三十三年春，齐国
庄子来聘，自郊劳至于赠贿，礼成而加之以敏。臧文
仲言于公曰：“国子为政，齐犹有礼，君其朝焉。臣闻之，
服于有礼，社稷之卫也。”夏，狄侵齐，因晋丧也。冬，如齐
朝，且吊，有狄师也。

襄王二十六年冬鲁公孙敖如齐。

按《春秋文公元年》。按《左传》元年冬，“穆伯如齐，始聘
焉，礼也。”

襄王二十七年冬，鲁公子遂如齐纳币。

按《春秋文公二年》。按《左传》，二年冬，“襄仲如齐纳币，
礼也。”

襄王三十二年“秋八月，齐侯、宋公、卫侯、陈侯、郑伯、许
男、曹伯会晋赵盾盟于扈。鲁侯后至。”

按《春秋》文公七年。按《左传》，七年，“秋八月，齐侯、宋公、
卫侯、陈侯、郑伯、许男、曹伯会晋赵盾盟于扈。晋侯立
故也。”

顷王元年夏，狄侵齐。

按：《春秋》文公九年。

顷王三年秋狄侵齐。

按：《春秋》文公十一年。

顷王六年“夏五月乙亥，齐侯潘薨，子舍立。秋九月甲
申，鲁公孙敖卒于齐。齐公子商人弑其君舍而自立。
冬，单伯如齐。齐人执单伯及子叔姬。”

按《春秋》文公十四年。按《左传》：子叔姬妃齐昭公，生
舍。叔姬无宠，舍无威。公子商人骤施于国，而多聚士，
尽其家贷于公有司以继之。十四年夏五月，昭公卒，
舍即位。秋七月乙卯夜，齐商人弑舍而让元。元曰：“尔
求之久矣，我能事尔，尔不可使多蓄憾。将免我乎？尔
为之。”齐人定懿公，使来告难，故书以九月。齐公子元
不顺懿公之为政也，终不曰公，曰“夫己氏。”襄仲使告
于王，请以王宠求昭姬于齐，曰：“杀其子，焉用其母？请
受而罪之。”冬，单伯如齐请子叔姬。齐人执之，又执子
叔姬。　按《公羊传》，单伯之罪何？道淫也。恶乎淫？淫于
子叔姬。按《穀梁传》：齐人执单伯，私罪也。单伯淫于
齐，齐人执之。齐人执子叔姬，叔姬同罪也。

匡王元年“夏，齐人归鲁公孙敖之丧。”秋，齐人侵鲁西
鄙。“冬十二月，齐人归鲁子叔姬。”齐侯侵鲁西鄙，遂伐
曹，入其郛。

按《春秋》文公十五年。按《左传》十五年春，季文子如晋，为单伯与子叔姬故也。夏，齐人或为孟氏谋曰：“鲁
尔亲也。饰棺寘诸堂阜，鲁必取之。”从之。卞人以告，惠
叔，犹毁，以为请立于朝以待命，许之。取而殡之。齐人
送之。书曰：“齐人归公孙敖之丧”，为孟氏，且国故也。葬
视共仲声。己不视帷堂而哭。襄仲欲勿哭，惠伯曰：“丧，
亲之终也。虽不能始，善终可也。史佚有言曰：‘兄弟致
美、救乏、贺善、吊灾、祭敬、丧哀，情虽不同，毋绝其爱，亲
之道也’。子无失道，何怨于人？”襄仲说，帅兄弟以哭之。
他年，其二子来，孟献子爱之，闻于国。或谮之曰：“将杀
子。”献子以告季文子。二子曰：“夫子以爱我闻，我以将
杀子闻，不亦远于礼乎？远礼不如死。一”人门于《句鼆》，
一人门于戾丘，皆死。齐人许单伯请而赦之，使来致
命。秋，齐人侵我西鄙，故《季文子》告于晋。冬十一月，晋
侯、宋公、卫侯、蔡侯、陈侯、郑伯、许男、曹伯盟于扈，寻新
城之盟，且谋伐齐也。齐人赂晋侯，故不克而还。于是
有齐难，是以公不会。齐人来归子叔姬，王故也。齐人
侵我西鄙，谓诸侯不能也。遂伐曹，入其郛，讨其来朝
也。季文子曰：“齐侯其不免乎？已则无礼，而讨于有礼
者？曰：‘女何故行礼？礼以顺天，天之道也。己则反天，而
又以讨人，难以免矣。《诗》曰：‘胡不相畏，不畏于天。君子
之不虐幼贱，畏于天也。在《周颂》曰：‘畏天之威，于时保
之’。不畏于天，将何能保？以乱取国，奉礼以守，犹惧不
终，多行’’”无礼，弗能在矣。　按《公羊传》齐人归公孙敖
之丧。何以不言来？内辞也。胁我而归之，笋将而来也。

〈注〉笋者，竹箯，一名“编舆”，齐鲁以此名之曰“笋”，将送也。为叔姬淫恶鲁类，故取其尸置编舆中，传送而来，胁鲁令受之。

匡王二年春，“鲁季孙行父会齐侯于阳谷，齐侯弗及
盟。夏六月戊辰，鲁公子遂及齐侯盟于郪丘。”

按《春秋》文公十六年。按《左传》，十六年，“春王正月，及
齐平。公有疾，使季文子会齐侯于阳谷，请盟。齐侯不
肯，曰：‘请俟君间’。”夏五月，公使襄仲纳赂于齐侯，故盟
于郪丘。

匡王三年夏四月，齐侯伐鲁北鄙。“六月癸未，齐侯、鲁
侯盟于谷。冬，鲁公子遂如齐。”

按《春秋》文公十七年。按《左传》十七年，夏四月，齐侯
伐我北鄙，襄仲请盟。六月，盟于谷。冬，襄仲如齐拜谷
之盟。复曰：“臣闻齐人将食鲁之麦，以臣观之，将不能
齐君之语偷。臧文仲有言曰：‘民主偷必死’。”

匡王四年“夏五月戊戌，齐人弑其君商人，子元立。秋，
鲁公子遂、叔孙得臣如齐。冬，鲁夫人姜氏归于齐。季
孙行父如齐。”

按《春秋》文公十八年。按《左传》十八年春，齐侯戒师，
期而有疾。医曰：“不及秋，将死。”公闻之，卜曰：“‘尚无及期’。
惠伯令龟卜楚丘占之曰：‘齐侯不及期，非疾也。君亦
不闻’。”二月丁丑，公薨。齐懿公之为公子也，与邴歜之
父争田，弗胜。及即位，乃掘而刖之，而使歜仆纳阎职
之妻，而使职骖乘。夏五月，公游于申池，二人浴于池
歜，以扑抶职。职怒。歜曰：“人夺女妻，而不怒一抶女，庸
何伤？”职曰：“与刖其父而弗能病者，何如？”乃谋弑懿公，
纳诸竹中。归，舍爵而行。齐人立公子元秋。襄仲、庄叔
如齐。惠公立故，且拜葬也。文公二妃敬嬴生宣公，敬
嬴嬖，而私事襄仲。宣公长而属诸襄仲，襄仲欲立之，
叔仲不可。仲见于齐侯而请之。齐侯新立而欲亲鲁，
许之。冬十月，仲杀恶及视而立宣公。夫人姜氏归于
齐，大归也。

匡王五年春正月，“鲁公子遂如齐逆女。夏，鲁季孙行
父如齐。齐侯、鲁侯会于平州。鲁公子遂如齐。”六月，齐
人取鲁济西田。

按《春秋》宣公元年。按《左传》，元年，春正月，公子遂如
齐逆女，尊君命也。“三月，遂以夫人妇姜至自齐。尊夫
人也。夏，季文子如齐纳赂以请会，会于平州，以定公
位。东门襄仲如齐拜成。六月，齐人取济西之田，为立
公故以赂齐也。”

定王元年秋，赤狄侵齐。

按：《春秋》宣公三年。

定王二年春正月，齐侯、鲁侯平莒及郯，莒人不肯。鲁
侯伐莒，取向。夏六月，赤狄侵齐。秋，鲁侯如齐。

按《春秋》宣公四年。按《左传》，“四年春，公及齐侯平莒
及郯，莒人不肯，公伐莒，取向。”

定王三年春，鲁侯如齐。“秋九月，齐高固逆叔姬于鲁。
冬，齐高固及子叔姬至鲁。”

按《春秋》宣公五年。按《左传》，五年“春，公如齐，高固使
齐侯止公，请叔姬焉。夏，公至自齐。”“秋，九月，齐高固来
逆女”，自为也。“冬来，反马也。”

定王四年，王求后于齐。冬，召公逆后于齐。

按《春秋》不书。按《左传》，宣公六年：“夏，定王使子服求
后于齐。冬，召桓公逆王后于齐。”

定王五年夏，齐侯、鲁侯伐莱。

按《春秋》宣公七年。按《左传》，七年“夏，公会齐侯伐莱。”
不与谋也定王七年春正月，鲁侯如齐。夏，齐侯伐莱。

按：《春秋》宣公九年。

定王八年春，鲁侯如齐。“齐人归鲁济西田。夏四月己
巳，齐侯元薨，子无野立。齐崔氏出奔卫。鲁侯如齐。六
月，鲁公孙归父如齐。葬齐惠公。”秋，鲁季孙行父如齐。
冬，鲁公孙归父如齐。齐侯使国佐聘于鲁。

按《春秋》宣公十年。按《左传》，“十年春，公如齐。齐侯以
我服故，归济西之田。”夏，齐惠公卒，崔杼有宠于惠公。
高国畏其偪也，公卒而逐之，奔卫。公如齐奔丧。秋，季
文子初聘于齐。冬，子家如齐伐邾故也。国武子来报
聘。

定王九年“夏鲁公孙归父会齐人伐莒。”

按：《春秋》宣公十一年。

定王十一年春，齐师伐莒。

按《春秋》宣公十三年。按《左传》，十三年春，齐师伐莒，
莒恃晋而不事齐故也。

定王十二年“冬鲁公孙归父会齐侯于谷。”

按《春秋》宣公十四年。按《左传》，十四年冬，公孙归父
会齐侯于榖，见晏桓子，与之言。鲁乐桓子告高宣子
曰：“子家其亡乎？怀于鲁矣。怀必贪，贪必谋人。谋人，人
亦谋己。一国谋之，何以不亡？”

定王十三年秋“鲁仲孙蔑会齐高固于无娄。”

按：《春秋》宣公十五年。

定王十五年春，晋侯使郤克征会于齐。“夏六月，晋侯、
鲁侯、卫侯、曹伯、邾子同盟于断道，晋人执齐使。”
按《春秋》宣公十七年，征会执齐使不书。按《左传》十
七年春，晋侯使郤克征会于齐。“齐顷公帷，妇人使观
之。郤子登，妇人笑于房。献子怒，出而誓曰：‘所不此报，
无能涉河’。献子先归，使栾京庐待命于齐，曰：‘不得齐
事，无复命矣’。”郤子至请伐齐。晋侯弗许。请以其私属，
又弗许。齐侯使高固、晏弱、蔡朝、南郭偃会及敛盂，高
固逃归。夏，会于断道，讨贰也。盟于卷。楚辞齐人。晋人
执晏弱于野王，执蔡朝于原，执南郭偃于温，苗贲皇。
使见晏桓子。归言于晋侯曰：“夫晏子何罪？昔者诸侯
事吾先君，皆如不逮，举言群臣不信，诸侯皆”有贰志。
齐君恐不得礼，故不出而使四子来。左右或沮之曰：
“君不出，必执吾使。”故高子及敛盂而逃。夫三子者曰：
“‘若绝君好，宁归死焉’。为是犯难而来。吾若善逆彼以
怀来者，吾又执之以信。齐沮吾，不既过矣乎？过而不
改，而又久之，以成其悔，何利之有焉？使反者得辞，而
害来者以惧诸侯，将焉用之？”晋人缓之逸。秋八月，晋
师还。按《穀梁传》：季孙行父秃，晋郤克眇，卫孙良夫
跛，曹公子手偻，同时而聘于齐。齐使秃者御秃者，使
眇者御眇者，使跛者御跛者，使偻者御偻者。萧同侄
子处台上而笑之，闻于客，客不悦而去，相与立胥闾
而语，移日不解。齐人有知之者，曰：“齐之患必自此始
矣。”

按《国语》：郤献子聘于齐，齐顷公使妇人观而笑之。郤
献子怒，归请伐齐。范武子退自朝，曰：“燮乎吾闻之，千
人之怒必获毒焉。夫郤子之怒甚矣，不逞于齐，必发
诸晋国。不得政，何以逞怒？余将致政焉，以成其怒，无
以内易外也。尔勉从二三子，以成君命。唯敬乃老。”
定王十六年春，晋侯、卫世子臧伐齐。

按《春秋》宣公十八年。按《左传》，“十八年春，晋侯、卫太
子臧伐齐，至于阳谷。齐侯会晋侯盟于缯，以公子彊
为质于晋。”晋师还，蔡朝，南郭偃逃归。夏，公使如楚乞
师，欲以伐齐。秋，楚庄王卒，楚师不出。既而用晋师，楚
于是乎有蜀之役。

定王十八年春，齐侯伐鲁北鄙。夏四月丙戌，“卫孙良
夫帅师及齐师战于新筑，卫师败绩。六月，晋郤克、鲁
季孙行父、臧孙许、叔孙侨如、公孙婴齐、卫孙良夫、曹
公子首及齐侯战于鞌，齐师败绩。秋七月，齐侯使国
佐如师。己酉，及国佐盟于袁娄。冬十一月，鲁侯及楚
人、秦人、宋人、陈人、卫人、郑人、齐人、曹人、邾人、薛人、鄫
人盟于蜀。”

按《春秋》成公二年。按《左传》，元年春，为齐难，故作《丘
甲》。闻齐将出楚师。夏，臧孙许及晋侯盟于赤棘。二年
春，齐侯伐我北鄙，围龙。顷公之嬖人卢蒲就魁门焉，
龙人囚之。齐侯曰：“勿杀，吾与而盟，无入而封。”弗听，杀
而膊诸城上。齐侯亲鼓士陵城，三日取龙。遂南侵及
巢丘。卫侯使孙良夫、石稷、甯相、向禽将侵齐，与齐师
遇。石子欲还。孙子曰：“不可。以师伐人，遇其师而还，将
谓君何？若知不能，则如无出。今既遇矣，不如战也。”《夏
有》。〈阙文失新筑战事〉石成子曰：“师败矣，子不少须，众惧尽，子
丧师徒，何以复命？”皆不对。又曰：“子，国卿也，陨子辱矣。
子以众退我此。”乃止。且告车来甚众。齐师乃止。次于
鞫居。新筑人仲叔于奚救孙桓子，桓子是以免。既卫
人赏之以邑，辞请曲县繁缨以朝，许之。仲尼闻之曰：
“惜也，不如多与之邑。唯器与名，不可以假人，君之所
司也。名以出信，信以守器，器以藏礼，礼以行义，义以

遂如晋乞师，臧宣叔亦如晋乞师，皆主郤献子。晋侯
许之七百乘。郤子曰：“此《城濮》之赋也，有先君之明，与
先大夫之肃，故捷克于先大夫，无能为役，请八百乘。”
许之。郤克将中军，士燮将上军，栾书将下军，韩厥为
司马，以救鲁。卫臧宣叔逆晋师，且道之。季文子帅师
会之。及卫地，韩献子将斩人，郤献子驰将救之，至则
既斩之矣。郤子使速以徇告其仆曰：“吾以分谤也。”师
从齐师于莘。六月壬申，师至于靡笄之下。齐侯使请
战，曰：“子以君师，辱于敝邑，不腆敝赋，诘朝请见。”对曰：
“晋与鲁、卫，兄弟也。来告曰：‘大国朝夕释憾于敝邑之
地。寡君不忍使群臣请于大国，无令舆师淹于君地。
能进不能退，君无所辱命’。”齐侯曰：“大夫之许，寡人之
愿也。若其不许，亦将见也。”齐高固入晋师，桀石以投
人，禽之而乘其车，系桑本焉，以徇齐垒，曰：“欲勇者，贾
余馀勇！”癸酉，师陈于鞌邴。夏，御齐侯，逢丑父为右。晋
解张御郤克，郑丘缓为右。齐侯曰：“余姑翦灭此而朝
食，不介马而驰之。”郤克伤于矢，流血及屦，未绝鼓音，
曰：“余病矣！”张侯曰：“自始合，而矢贯余手及肘，余折以
御，左轮朱殷，岂敢言病？吾子忍之。”缓曰：“自始合，苟有
险，余必下推车，子岂识之？然子病矣。”张侯曰：“师之耳
目在吾旗鼓，进退从之。此车一人殿之，可以集事。若
之何其以病败君之大事也？擐甲执兵，固即死也。病
未及死，吾子勉之。”左并辔，右援枹而鼓，马逸不能止。
师从之。齐师败绩，逐之三周，华不注。韩厥梦子舆谓
己曰：“且辟左右。”故中御而从齐侯。《邴夏》曰：“射其御者，
君子也。”公曰：“谓之君子而射之，非礼也。”射其左，越于
车下；射其右，毙于车中。綦母张丧车从。韩厥曰：“请寓
乘从。”左右皆肘之，使立于后。韩厥俛定其右，逄丑父
与公易位。将及华泉，骖絓于木而止。丑父寝于轏中，
蛇出于其下，以肱击之，伤而匿之，故不能推车而及。
韩厥执絷马前，再拜稽首，奉觞加璧以进曰：“寡君使
群臣为鲁、卫请，曰：‘无令舆师陷入君地！下臣不幸，属
当戎行，无所逃隐，且惧奔辟，而忝两君臣，辱戎士。敢
告不敏，摄官承乏’。”丑父使公下如华泉取饮，郑周父
御佐车，宛茷为右，载齐侯以免韩厥。丑父、郤献子将
戮之，呼曰：“自今无有代其君任患者，有一于此，将为
戮乎？”郤子曰：“人不难以死，免其君而戮之不祥。赦之
以劝事”君者。乃免之。齐侯免。求丑父，三入三出。每出，
齐师以帅退入于狄卒，狄卒皆抽戈楯冒之，以入于
卫师，卫师免之。遂自徐关入。齐侯见保者，曰：“勉之。齐
师败矣。”辟女子，女子曰：“君免乎？”曰：“免矣。”曰：“锐司徒免
乎？”曰：“免矣。”曰：“苟君与吾父免矣，可若何？”乃奔。齐侯以
为有礼，既而问之，辟司徒之妻也，予之石窌。晋师从
齐师入自丘舆，击马陉。齐侯使宾媚人赂以纪甗、玉
磬与地，不可，则听客之所为。宾媚人致赂，晋人不可，
曰：“必以萧同叔子为质，而使齐之封内尽东其亩。”对
曰：“萧同叔子非他，寡君之母也。若以匹敌，则亦晋君
之母也。吾子布大命于诸侯，而曰‘必质其母以为信’，
其若王命何？且是以不孝令”也。《诗》曰：“孝子不匮，永锡
尔类。”若以不孝令于诸侯，其无乃非德类也乎！先王
疆理天下，物土之宜，而布其利，故《诗》曰：“我疆我理，南
东其亩。”今吾子疆理诸侯，而曰：“尽东其亩而已。”唯吾
子戎车是利，无顾土宜，其无乃非先王之命也乎？反
先王则不义。何以为盟主？其晋实有阙，四王之王也，
树德而济同“欲焉；五伯之霸也，勤而抚之，以役王命。
今吾子求合诸侯，以逞无疆之欲。《诗》曰：‘布政优优，百
禄是遒’。子实不优，而弃百禄，诸侯何害焉？不然，寡君
之命，使臣则有辞矣。”曰：“子以君师，辱于敝邑，不腆敝
赋，以犒从者，畏君之震，师徒桡败。吾子惠徼齐国之
福，不泯其社稷，使继旧好。唯是先君之敝器土地，不
敢爱子又不许，请收合馀烬，背城借一。敝邑之幸，亦
云从也。况其不幸，敢不唯命是听！”鲁、卫谏曰：“齐疾我
矣，其死亡者皆亲昵也，子若不许，仇我必甚。唯子则
又何求？子得其国宝，我亦得地而纾于难，其荣多矣。
齐、晋亦唯天所授，岂必晋？”晋人许之。对曰：“群臣帅赋
舆以为鲁、卫请。若苟有以借口而复于寡君，君之惠
也。敢不唯命是听？”禽郑自师逆公。秋七月，晋师及齐
国佐盟于袁娄，使齐人归我汶阳之田。公会晋师于
上鄍，赐三帅先路三命之服，司马、司空、舆师、候正、亚
旅，皆受一命之服。宣公使求好于楚。庄王卒，宣公薨，
不克作好。公即位，受盟于晋。会晋伐齐。卫人不行使
于楚，而亦受盟于晋，从于伐齐。故楚令尹子重为阳
桥之役以救齐，将起师，子重曰：“君弱群臣，不如先大
夫师众而后可。《诗》曰：‘济济多士，文王以宁’。夫文王犹
用众，况吾侪乎？且先君庄王属之曰：‘无德以及远方’，
莫如惠恤其民而善用之。”乃大户已责，逮鳏救乏赦
罪，悉师，王卒尽行。彭名御戎，蔡景公为左，许灵公为
右。二君弱，皆强冠之。冬，楚师侵卫，遂侵我师于蜀。使
臧孙往辞曰：“楚远而久，固，将退矣。无功而受名，臣不
敢”楚侵。及阳桥，孟孙请往，赂之以执斲、执鍼、织纴，皆百人，公衡为质以请盟。楚人许平。十一月，公及楚公
子婴齐、蔡侯、许男、秦右大夫说、宋华元、陈公孙宁、卫
孙良夫、郑公子去疾及齐国之大夫盟于蜀，于是乎
畏晋而窃与楚盟。蔡侯、许男不书，乘楚车也。

按《国语》，靡笄之役也，郤献子伐齐。齐侯来，献之以得
陨命之礼，曰：“寡君使克也，不腆敝邑之礼，为君之辱，
敢归诸下执政，以慭御人。”苗棼皇曰：“郤子勇而不知
礼，矜其伐而耻国君，其与几何？”

定王十九年“冬十二月，齐侯朝于晋。”

按《春秋》不书。按《左传》，成公三年：“冬十二月，齐侯朝
于晋，将授玉，郤克趋进曰：‘此行也，君为妇人之笑辱
也，寡君未之敢任’。晋侯享齐侯，齐侯视韩厥，韩厥曰：
‘君知厥也乎’？齐侯曰：‘服改矣’。韩厥登举爵曰：‘臣之不
敢爱死，为两君之在此堂也’。”

定王二十一年夏，“晋荀首如齐逆女。”“冬十二月己丑，
晋侯、齐侯、宋公、鲁侯、卫侯、郑伯、曹伯、邾子、杞伯同盟
于虫牢。”

按《春秋》，成公五年，荀首逆女不书。按《左传》，五年“夏，
晋荀首如齐逆女，故宣伯餫诸谷。冬，同盟于虫牢。”郑
服也。“诸侯谋复会宋公，使向为人，辞以子灵之难。”
简王二年秋，楚伐郑。晋侯、齐侯、宋公、鲁侯、卫侯、曹伯、
莒子、邾子、杞伯救郑。“八月戊辰，同盟于马陵。”

按《春秋》成公七年。按《左传》，七年秋，“楚子重伐郑，师
于氾。诸侯救郑，郑共仲、侯羽军楚师，囚郧公锺仪，献
诸晋。八月，同盟于马陵，寻虫牢之盟，且莒服故也。”

〈注〉莒本属齐，齐服故莒从之。

简王三年：冬，“晋士燮、鲁叔孙侨如、齐人、邾人伐郯。”
按《春秋》成公八年。按《左传》，八年冬，晋士燮来聘，言
伐郯。“季孙使宣伯帅师会伐郯。”

简王四年“春，晋侯、齐侯、宋公、鲁侯、卫侯、郑伯、曹伯、莒
子、杞伯同盟于蒲。秋七月丙子，齐侯无野薨，子环立。
冬十一月，葬齐顷公。”

按《春秋》成公九年。按《左传》，八年春，晋侯使韩穿来，
言汶阳之田，归之于齐。季文子饯之，私焉，曰：“大国制
义，以为盟主，是以诸侯怀德畏讨，无有二心。谓汶阳
之田，敝邑之旧也，而用师于齐，使归诸敝邑。今有二
命，曰归诸齐。信以行义，义以成命，小国所望而怀也。
信不可知，义无所立，四方诸侯，其谁不解体？《诗》曰：‘女
也不爽，士贰其行。士也罔极，二三其德’。”七年之中，一
与一夺，二三孰甚焉？士之二三，犹丧妃耦，而况霸主。
霸主将德是以而二三之，其何以长有诸侯乎？《诗》曰：
“犹之未远，是用太简。”行父惧晋之不远犹而失诸侯
也，是以敢私言之，为归汶阳之田，故诸侯贰于晋，晋
人惧。九年春，会于蒲，以寻马陵之盟。

简王五年“夏五月，晋侯、齐侯、宋公、鲁侯、卫侯、曹伯伐
郑。齐人媵于鲁。”

按《春秋》成公十年。按《左传》，十年，“夏五月，晋侯有疾，
晋立太子州蒲以为君，而会诸侯伐郑。”

简王八年“夏五月，晋侯、齐侯、宋公、鲁侯、卫侯、郑伯、曹
伯、邾人、滕人伐秦。”

按《春秋成公十三年》。按《左传》，十三年：“春三月，公如
京师，及诸侯朝王，遂从刘康公、成肃公会晋侯伐秦。
夏四月戊午，晋侯使吕相绝秦。五月，晋师以诸侯之
师及秦师战于麻隧，秦师败绩。”

简王九年秋鲁叔孙侨如如齐逆女。

按《春秋》成公十四年。按《左传》十四年：“秋，宣伯如齐
逆女。九月，侨如以夫人妇姜至自齐。”

简王十年“春三月癸丑，晋侯、鲁侯、卫侯、郑伯、曹伯、宋
世子成、齐国佐、邾人同盟于戚。冬十一月，晋士燮、齐
高无咎、宋华元、鲁叔孙侨如、卫孙林父、郑公子䲡、邾
人会吴于锺离。”

按《春秋》成公十五年。按《左传》，十五年春，“会于戚，讨
曹成公也。执而归诸京师。冬十一月，会吴于锺离，始
通吴也。”

简王十一年“夏，晋侯伐郑，使郤犫乞师于齐。秋晋侯、
齐侯、鲁侯、卫侯、宋华元邾人会于沙。《随尹子》晋侯、鲁
侯、齐国佐、邾人伐郑。”

按《春秋》，成公十六年，乞师不书。按《左传》，十六年：“夏
四月，晋侯伐郑，郤犫如卫，遂如齐”，皆乞师焉。“戊寅，晋
师起。郑人告于楚，楚子救郑。”“五月，晋师济河。六月，晋
楚遇于鄢陵。甲午晦，楚晨压晋军而陈。齐国佐、高无
咎至于师。”秋七月，公会尹武公及诸侯伐郑。诸侯之
师次于郑，西迁于制田。知武子佐下军，以诸侯之师
侵陈，至于鸣鹿，遂侵蔡，未反，诸侯迁于颍上。戊午，郑
子罕宵军之。宋、齐、卫皆失军。

按《国语》，晋厉公六年，伐郑，且使苦成叔及栾黡兴齐、
鲁之师。楚恭王帅东夷救郑。楚半陈，公令击之。栾书
曰：“君使黡也兴齐、鲁之师，请俟之。”郤至曰：“不可。楚师
将退，我击之，必以胜归。夫陈不违忌，一间也；夫南夷
与楚，来而弗与陈，二间也；夫楚与郑，陈而不与整，三
间也；且其士卒在陈而哗，四间也；夫众闻哗则必惧五间也。郑将顾楚，楚将顾夷，莫有斗心，不可失也。”公
说，于是败楚师于鄢陵。栾书是以怨郤至。

简王十二年“夏，尹子、单子、晋侯、齐侯、宋公、鲁侯、卫侯、
曹伯、邾人伐郑。六月乙酉，同盟于柯陵。秋，齐高无咎
出奔莒。冬，单子、晋侯、宋公、鲁侯、卫侯、曹伯、齐人、邾人
伐郑。”

按《春秋》成公十七年。按《左传》十七年，夏五月，公会
尹武公、单襄公及诸侯伐郑，自戏童至于曲洧。六月
乙酉，同盟于柯陵，寻、戚之盟也。齐庆克通于声，孟子
与妇人蒙衣乘辇而入于闳，鲍牵见之，以告国武子。
武子召庆克而谓之。庆克久不出，而告夫人曰：“国子
谪我。”夫人怒国子相灵公以会。高、鲍处守。及还，将至，
闭门而索客。《孟子》诉之曰：“高、鲍将不纳君而立公子
角。”国子知之。秋七月壬寅，刖鲍牵而逐高无咎，无咎
奔莒。高弱以卢叛，齐人来召鲍国而立之。初，鲍国去
鲍氏而来，为施孝叔臣施氏卜宰匡句须，吉。施氏之
宰有百室之邑，与匡句须邑使为宰，以让鲍国而致
邑焉。施孝叔曰：“子实吉。”对曰：“能与忠良，吉孰大焉？鲍
国相施氏忠，故齐人取以为鲍氏后。”仲尼曰：“鲍庄子
之知不如葵，葵犹能卫其足。”冬，诸侯伐郑。十月庚午，
围郑。楚公子申救郑，师于汝上。十一月，诸侯还。齐侯
使崔杼为大夫，使庆克佐之，帅师围卢。国佐从诸侯
围郑，以难请而归，遂如卢师，杀庆克，以谷叛。齐侯与
之盟于徐关而复之。十二月，卢降，使国胜告难于晋，
待命于清。

简王十三年“春，齐杀其大夫国佐。冬十二月，晋侯、宋
公、卫侯邾子、齐崔杼、鲁仲孙蔑同盟于虚朾。”

按《春秋》成公十八年。按《左传》，十八年春王正月，齐
为庆氏之难故。甲申晦，齐候使士华免以戈杀国佐
于内宫之朝，师逃于夫人之宫。书曰：“齐杀其大夫。”国
佐弃命。耑杀，以谷叛故也。使清人杀国胜。国弱来奔，
王湫奔莱。庆封为大夫，庆佐为司寇。既齐侯反国弱
使嗣国氏。秋七月，宋老佐、华喜围彭城。冬十一月，楚
子重救彭城，围宋。宋华元如晋告急。晋侯师于台谷
以救宋。遇楚师于靡角之谷，楚师还。晋士鲂来乞师。
十二月，孟献子会于虚朾，谋救宋也。宋人辞诸侯而
请师以围彭城。

按《国语》，柯陵之会，单襄公见晋厉公，视远步高；晋郤
锜见单子，其语犯；郤犫见，其语迃；郤至见，其语伐；齐；
国佐见，其语尽。鲁成公见，言及晋难，及郤犫之谮。单
子曰：“君何患焉？晋将有乱，其君与三郤其当之乎？”鲁
侯曰：“‘寡人惧不免于晋，今君曰将有乱，敢问天道乎？
抑人故也’？对曰：‘吾非瞽史，焉知天道？吾见晋君之容，
而听三郤之语矣，殆必祸者也’。”夫君子目以定体，足
以从之，是以观其容而知其心矣。目以处义，足以步
目。今晋侯视远而足高，目不在体，而足不步目，其心
必异矣。目体不相从，何以能久？夫合诸侯，国之大事
也，于是乎观存亡，故国将无咎。其君在会，步、言、视、听，
必皆无谪，则可以知德矣。视远日绝“其义，足高日弃
其德，言爽日反其信，听淫日离其名。”夫目以处义，足
以践德，口以庇信，耳以听名者也。故不可不慎也。偏
丧有咎，既丧则国从之。晋侯爽二，吾是以云。夫郤氏，
晋之宠人也。三卿而五大夫，可以戒惧矣。高位实疾
偾，厚味实腊毒。今郤伯之语，犯叔迃、季伐，犯则陵人，
迃则诬人，伐则揜人。“有是宠也，而益之以三怨，其谁
能忍之？虽齐国子，亦将与焉。立于淫乱之国，而好尽
言以招人过，怨之本也。唯善人能受尽言，齐其有乎？
吾闻之，国德而邻于不修，必受其福。今君偪于晋而
邻于齐。齐晋有祸，可以取伯。无德之患，何忧于晋？且
夫长翟之人，利而不义，其利淫矣，流之若何？”鲁侯归，
乃逐叔孙侨如。简王十一年，诸侯会于柯陵。十二年，
晋杀三郤。十三年，晋侯杀于翼东门，葬，以车一乘。齐
人杀国武子。

简王十四年春二月，“齐太子光为质于晋。夏，齐崔杼、
鲁仲孙蔑、曹人、邾人、杞人次于鄫。”

按《春秋》，襄公元年，齐太子光质晋，不书。按《左传》，元
年，春“正月己亥，围宋彭城。为宋讨鱼石，彭城降晋，齐
人不会彭城，晋人以为讨。二月，齐太子光为质于晋。
夏五月，晋韩厥、荀偃帅诸侯之师伐郑，入其郛，败其
徒兵于洧上。于是东诸侯之师次于鄫，以待晋师。晋
师自郑以鄫之师侵楚焦夷及陈。晋侯、卫侯次于戚，
以为之援。